हल्क

हल्क मार्भल कमिक्सद्वारा प्रकाशित अमेरिकी कमिक पुस्तकमा देखिने एक सुपरहिरो हो।
लेखक स्ट्यान ली र कलाकार ज्याक किर्बीद्वारा सिर्जित  यस पात्र पहिलोपटक 'द इन्क्रेडिबल हल्क' (मे १९६२) को पहिलो अङ्कमा देखा परेको थियो। हल्क बहुव्यक्तित्व विकार भएको काल्पनिक पात्र हो। हल्कलाई विशाल आकार, हरियो छाला भएको, हृष्टपुष्ट शारीरिक बनावट र अत्यधिक शारीरिक शक्ति भएको पात्रको रूपमा वर्णन गरिएको छ भने अर्कोतर्फ उसको वास्तविक परिचय वा अर्को नाम डा रोबर्ट ब्रुस बेनर हो, जो शारीरिक रूपमा कमजोर, सामाजिक रूपमा पिछडिएको र संयमित स्वभावको भौतिकशास्त्री हो। दुवैजनालाई एक-अर्काको अस्तित्वबारे अवगत रहन्छ। लेखक लिका अनुसार हल्कको सिर्जना फ्रेन्केन्स्टाइनको राक्षस र डाक्टर जेकिल र मिस्टर हाइडको संयोजनबाट प्रेरित भएको हो। 

रिक जोन्सको ज्यान बचाउने क्रममा एउटा प्रयोगात्मक बमको विस्फोट हुँदा गामा किरणको आकस्मिक सम्पर्कमा आएपछि ब्यानर भावनात्मक तनावमा परेमा वा आफ्नो इच्छाविरुद्ध, शारीरिक रूपमा हल्कमा रुपान्तरित हुन्छन्।
यो रूपान्तरण प्रायः विध्वङ्सकारी आतङ्क र सङ्घर्षतर्फ उन्मुख हुन्छ जसले ब्यानरको सामान्य जीवनलाई जटिल बनाउँदछ। हल्कको शक्ति स्तरलाई प्रायः उसको क्रोध स्तरसँगको अनुपातमा वर्णन गरिन्छ। सामान्यतया रिसाएको जनावरको रूपमा चित्रित गरिने हल्कलाई अन्य वैकल्पिक व्यक्तिगत रूपहरूसँग पनि प्रस्तुत गरिएको छ जसमा ग्याङस्टर (जो फिक्सिट), सम्मिलित व्यक्तित्व (मर्ज्ड हल्क), विनाशकारी शक्ति (वार), प्रतिभाशाली योद्धा (वर्ल्ड-ब्रेकर), आत्म-घृणित रक्षक (राक्षस हल्क), प्रतिभाशाली वैज्ञानिक (डक ग्रिन) र केही साना वैकल्पिक रूपहरू समावेश छन्।

हल्क लोकप्रिय संस्कृतिमा सबैभन्दा प्रतिष्ठित पात्रहरू मध्ये हो भने हल्क पात्रलाई विभिन्न प्रकारका कपडा र सङ्ग्रहणीय वस्तुमा देख्न पाइनुका साथै यसलाई विभिन्न सञ्चार माध्यमहरूमा प्रस्तुत गरिएको छ। ब्यानर र हल्कलाई एनिमेसन र भिडियो खेल अवतारहरूमा रूपान्तरण गरिएको पाइन्छ। यो पात्र पहिलोपटक सन् १९७८ को टेलिभिजन शृङ्खला द इन्क्रेडेबल हल्क र यसको पछिल्ला टेलिभिजन चलचित्रहरू द इनक्रेडिबल हल्क रिटर्न्स (सन् १९८८), द ट्रायल अफ द इन्क्रेडिबल हल्क (सन् १९८९) र द डेथ अफ द इन्क्रेडिबल हल्क (सन् १९९०) मा देखा परेको थियो। सन् २००३ मा सार्वजनिक गरिएको हल्क नामक चलचित्रमा एरिक बनाले यस पात्रको भूमिकामा अभिनय गरेका थिए। मार्भल सिनेम्याटिक युनिभर्स अन्तर्गत यस पात्रलाई पहिलोपटक एडवर्ड नर्टनको चलचित्र द इन्क्रेडिबल हल्क (२००८) मा चित्रित गरिएको थियो।

 टिप्पणीहरू 

 सन्दर्भ सामग्रीहरू 

 बाह्य कडीहरू 



 हल्क इन्टरनेट चलचित्र डाटाबेसमा